دستونک ۔۔۔۔۔۔۔۔ مجید عاجز
تئی اے نازُرکی ءِ نازُرکیں سَوَب نازُرکیں
ٹپّ بنت بوسگے ءَ گْواڑگیں لَب نازُرکیں
دُتّکیں گِلّہاں چو کوہے ءَ رودین ئے دل ءَ
انچو نازُرک ئے تئی لاڑکیں تب نازُرکیں
مہلبیں کَوش مہ آتار ، کپوتیں کْراماں
کہ منی مومنیں ایمان اَجب نازرکیں
چہ وتی اِزم ءَ وتی جندئِے نہ بیتّہ دلجم
ایسُپ ءَ گْومسے ٹہینتہ کہ کَتَب نازُرکیں
داں کہ دیدار ءِ تئی نود مہ شنز اَنت بیلے
ڈیلّ ءُ کانڈیل نہ بنت اوست ءِ کَڑب نازرکیں
ریزگ ئِے جِکّنت منی عاجزیں چمّانی تہا
ٹہل ءُ نازانی تئی پْرشتگنت گَب نازُرکیں